Akken kan, yiwen n wass tcudd-as takurt n lxiḍ tenna-as: «Anda yewweḍ lxiḍ-agi ad tawḍeḍ», tleḥḥu tleḥḥu almi d sebɛa n idurar, azal n rebɛa n wagguren i tensa di lexla, teqqim telluẓ tettmuqul aka d wakka twala dexxan yebԑed tenna-as: «Wellah ar d-awḍeɣ ɣer dihin ma d lԑibad i yelhan ad qqimeɣ yid-sen, ma d lewḥuc ad iyi-ččen», tetteddu tetteddu ma yiwen n wass neɣ sin, imi tewweḍ tufa d axxam n sebɛa n warrac, teldi tawwurt tekcem tessew berkukes, tečča almi terwa, tessers ayen i d-yeqqimen ddew lǧefna akken mi ara d-yaweḍ bab n uxxam ad t-yaf ad t-yečč.